**๑.ชื่อผลงาน/เรื่องเล่า : เรื่องเล่า เมื่อชีวิต.....ไม่สิ้นหวัง**

๑.๑ นางณภัครมณ พรหมคง พยาบาลวิชาชีพชำนาญการ งานให้คำปรึกษา กลุ่มการพยาบาล โรงพยาบาลควนขนุน

๑.๒ นางยุพิน จันทร์แดง พยาบาลวิชาชีพชำนาญการ งานให้คำปรึกษา กลุ่มการพยาบาล โรงพยาบาลควนขนุน

**๒.คำสำคัญ :** ติดเชื้อเอชไอวีจากแม่สู่ลูก, การปรึกษาก่อน/หลังตรวจเลือด**,** การให้คำปรึกษาแบบคู่, หญิงตั้งครรภ์

**๓.สรุปเรื่องเล่าโดยย่อ**

ชีวิตคนเราเกิดมามีทั้งสุข และทุกข์เป็นของคู่กัน เมื่อชายคนหนึ่งเกิดมาท่ามกลางครอบครัวที่อบอุ่น มีพ่อ แม่ พี่ น้อง พ่อและแม่เลี้ยงดูผมมาจนถึงวันหนึ่งที่ผมมีงานทำ สามารถเลี้ยงตัวเอง และพร้อมที่จะมีครอบครัว จนกระทั่งไปเจอกับผู้หญิงคนหนึ่ง เขาเป็นคนสวย รูปร่างดี น่ารัก นิสัยดี สุภาพ เรียบร้อย จึงตกลงปลงใจมาใช้ชีวิตด้วยกันท่ามกลางความสุข เมื่อครอบครัวเล็กๆเกิดขึ้น ผมและภรรยาต้องทำงานมากขึ้น เก็บหอมรอมริบ เก็บเงินไว้เผื่ออนาคตที่จะต้องมีไอ้ตัวน้อย(ลูก) ซึ่งจะมาเป็นส่วนหนึ่งของครอบครัว เติมเต็มให้ครอบครัวมีความสมบูรณ์ยิ่งขึ้น

อยู่มาวันหนึ่ง ขณะที่ผมกำลังนั่งกินข้าวอยู่ ภรรยาก็พูดขึ้นว่า พี่สงสัยเราน่าจะมีไอ้ตัวน้อย ประจำเดือนไม่มา 2 เดือนแล้ว รู้สึกคลื่นไส้ อาเจียนบ่อยขึ้น ผมจึงตัดสินใจพาภรรยาไปหาหมอให้หมอตรวจ ผมนั่งรอที่หน้าห้องตรวจด้วยความใจจด ใจจ่อ ดีใจ ตื่นเต้น และคิดว่าผมคงจะได้มีลูกสมใจแน่ๆและคิดจินตนาการไปเรื่อย วาดความฝันไปต่างๆนาๆ จนกระทั่งภรรยาออกมาบอกผมว่าพี่ น้องท้อง เรากำลังจะมีลูกแล้ว ต่างก็โผเข้าหากันกอดกันด้วยความดีใจ ตั้งแต่วันนั้นเป็นต้นมา ผมดูแลภรรยาอย่างดี หาของที่มีประโยชน์ อะไรที่เขาบอกว่าดี หามาให้ภรรยาผมกินบำรุงร่างกายตลอดเพื่อรอรับวันที่ลูกเกิดมา......สุดท้ายเวลาแห่งการรอคอยก็มาถึง เพื่อเติมเต็มความสุขของครอบครัว เมื่อภรรยาเจ็บท้องคลอด ผมจึงรีบพาไปโรงพยาบาล หมอบอกว่าใกล้คลอดแล้ว ภรรยาร้องไห้ด้วยความเจ็บปวดเป็นระยะๆและต่อมาเขาก็ย้ายภรรยาเข้าห้องคลอดผมนั่งรอด้วยความหวัง และจู่ๆก็มีเสียงร้องเป็นเสียงเล็กๆดังขึ้นพอให้ผมได้ยิน เขาเป็นผู้หญิงหรือผู้ชายหนอ แต่เขาเป็นเพศไหนก็ได้เราก็รัก เมื่อทุกอย่างเรียบร้อยไอ้หนูของผมก็ออกมาด้วยผ่าห่อที่ดูสะอาดตาพยาบาลอุ้มมาบอกว่า เขาเป็นผู้ชาย หน้าตาน่ารัก ความรู้สึกทุกอย่างระคนกันหมด น้ำตาแห่งความสมหวัง ดีใจของครอบครัวก็เกิดขึ้น

เรื่องราวต่างๆก็ผ่านไปด้วยดี ต่างช่วยกันเลี้ยงลูกให้เติบโต มีพัฒนาการที่ดี ด้วยความรัก การเอาใจใส่ ระหว่างนั้นผมทำงานหนักขึ้นจากการทำงานที่บ้านกรีดยาง ผมต้องออกไปทำงานนอกบ้าน ด้วยการขับรถบรรทุกสิบล้อส่งของ ขับไปต่างจังหวัดเป็นประจำ ผมเริ่มรู้จักสังคมใหม่ๆ มีเพื่อนมากมาย พบกับสิ่งยั่วยวน ดื่มสุรา เที่ยวกลางคืน กลับบ้านไม่ต้องพูดถึงกลับนานๆครั้ง เงินที่ให้ภรรยาและลูกก็ไม่เพียงพอกับค่าใช้จ่าย ผมอ้างกับภรรยาว่าที่ไม่กลับบ้านเพราะงานยุ่งมาก ซึ่งตอนนั้นผมไม่คิดอะไรมาก รักสนุก คิดแต่ความสุขส่วนตัว ทำอย่างไรให้ได้เที่ยว ได้ดื่ม เงินส่วนมากจะหมดไปกับการเที่ยวผู้หญิง จนกระทั่งวันหนึ่งผมได้ทราบข่าวดีอีกครั้งจากภรรยาว่าเรากำลังจะมีไอ้หนูคนที่สอง ซึ่งเป็นความตั้งใจของผมที่จะมีลูกสองคน ครอบครัวจึงจะสมบูรณ์แบบยิ่งขึ้น วันนั้นเมื่อผมส่งของเสร็จเรียบร้อย ผมนั่งทบทวนกับตัวเองว่า ผมต้องหยุดเที่ยวเสเพลซะที ตั้งใจเลี้ยงลูกที่จะเกิดมาอีกคนให้ดี การเที่ยวเตร่มีแต่จะทำให้ครอบครัวเดือดร้อน ผมจึงรีบกลับบ้านด้วยความตื่นเต้น ภรรยาเห็นหน้าผม รีบออกมารับพร้อมกับลูกบ่าว และบอกว่าไอ้บ่าวมันกำลังจะมีน้อง จะได้เป็นเพื่อนเล่นกัน มันคงไม่เหงาได้พูดคุยกันบ้างตามประสาพี่น้อง รุ่งเช้าผมจึงพาภรรยาไปตรวจและฝากท้องที่โรงพยาบาลเพื่อให้หมอดูแล ผมรอชื่นชมลูกที่จะเกิดมาความรู้สึกไม่แตกต่างกับลูกคนแรก เมื่อภรรยาคลอดลูกชายให้อีกหนึ่งคน ความเป็นพ่อก็อดที่จะปลื้มใจไม่ได้ ความคิดในการรับผิดชอบครอบครัว ไม่เที่ยวเสเพล ไม่เที่ยวผู้หญิงก็เพิ่มมากขึ้น

แต่สุดท้ายเมื่อเวลาล่วงเลยมาเหตุการณ์ ไม่เป็นไปดังที่ตั้งใจไว้ ผมยังคงเที่ยวเสเพล เที่ยวผู้หญิงไม่ซ้ำหน้า ค่ำที่ไหนนอนที่นั่น และจะต้องมีหญิงเคียงกายเสมอ เวลาผ่านไปลูกก็โตขึ้นเรื่อยๆ ผมไม่รู้ว่าทำไมร่างกายผมรู้สึกว่าไม่ค่อยมีแรงตั้งแต่มีไอ้ลูกชายคนเล็ก ผมเริ่มเข้าโรงพยาบาลมีอาการเจ็บป่วยบ่อย บางครั้งก็ถ่ายเหลว บางครั้งก็มีไข้ แต่ผมก็ไม่คิดอะไรมาก ช่วงหลังๆภรรยาก็เริ่มมีอาการผอมลง เบื่ออาหาร น้ำหนักลด ดูเหมือนเธอไม่มีแรง ผมคิดว่าเธอน่าจะเหนื่อยจากการเลี้ยงลูกทั้งสองคน และลูกก็กินนมเธอมาตลอดตั้งแต่เกิดไม่ยอมกินนมผสม แต่ทำไมเธอผอมลงเร็วมากขนาดนี้ แต่ผมกลับมาคิดถึงคำพูดของหมอคนหนึ่งที่บอกผมว่า ถ้าคุณเป็นไข้บ่อยๆ ถ่ายเหลวรักษาแล้วไม่ดีขึ้น ให้มาตรวจเลือดเอชไอวีดูนะ ผมนึกขึ้นได้และนึกถึงอาการของภรรยาผม หรือว่า.....จะเป็นโรคเหมือนที่เขาว่า หรือว่าเธอจะเป็นเอดส์ แค่ผมคิดผมก็ตกใจกลัวแล้ว นี่ถ้าเป็นจริงๆผม และเธอจะทำอย่างไร ผมเครียดมากเพราะผมคิดว่าที่ผ่านมาผมเที่ยวผู้หญิงตลอด และไม่ค่อยได้ป้องกัน ถุงยางอนามัยใช้บ้าง ไม่ใช้บ้าง ยิ่งถ้าเมาเหล้าแล้วจะไม่ใช้เลย แม้ว่าจะเครียดแค่ไหน ผมก็ตัดสินใจมาโรงพยาบาลเพื่อตรวจเลือดตัวเองก่อน ก่อนที่จะพาภรรยามาตรวจ กระบวนการให้คำปรึกษาการตรวจเลือดก็เกิดขึ้น หลังจากที่พยาบาลให้ข้อมูลจนพอเข้าใจ แล้วให้ประเมินความเสี่ยงของตัวเอง ผมจึงรู้ว่าผมเสี่ยงมากที่จะติดเชื้อ อย่างไรก็ตามก็พร้อมที่จะยอมรับผลการตรวจเลือดที่จะออกมา แม้ว่าความรู้สึกตอนนั้นไม่ดีเลย ทั้งกลัว หวาดหวั่น และกังวลไปสารพัด เหงื่อออกตามใบหน้า เสียงสั่น ไม่มั่นใจในตนเอง นั่งกำมือแน่น ผมนั่งเงียบเพื่อรอฟังคำตอบ หนึ่งชั่วโมงที่รอผลตรวจเลือดมันช่างเป็นเวลาที่นานเหลือเกิน จนกระทั่งพยาบาลมาแจ้งว่าผลตรวจเบื้องต้นได้แล้วแต่ต้องตรวจซ้ำอีกครั้ง ผมได้ยินแล้วใจแทบสลายคิดในใจว่าทำไมต้องตรวจซ้ำ สงสัยน่าจะต้องติดเชื้อเป็นแน่แล้ว ผมเริ่มน้ำตาซึมแต่พยายามซ่อนความรู้สึกไว้ไม่ให้ใครเห็นถึงความอ่อนแอของผม ผมกัดฟันเดินไปตรวจเลือดใหม่อีกครั้ง ครั้งนี้ผมนั่งไม่ติดแล้วเดินไปเดินมาบริเวณนั้น ในช่วงที่รอผลเหมือนตัวเองไม่มีความรู้สึก รู้สึกชาไปทั้งตัว ถึงเวลาพยาบาลออกมาเชิญ ผมตกใจมาก มือเย็นเหมือนน้ำแข็ง พยาบาลมองหน้าผมและยิ้มกับผม แต่ผมยิ้มไม่ออก คำพูดที่เขาพูดออกมาแม้มันจะเบา แต่ทำไมมันดังก้องในหูผมมากมายขนาดนั้น แค่เขาบอกว่าผมเลือดบวก(ติดเชื้อเอชไอวี) ตัวผมนั่งทรุดลงข้างเก้าอี้ที่ผมนั่งเมื่อไหร่ก็ไม่รู้ น้ำตาลูกผู้ชายไหลออกมาจนผมคุมมันไม่ได้ ผมไม่รู้สึกอายใคร ผมลืมความคิดไปชั่วขณะ......จนกระทั่งพยาบาลยื่นกระดาษเช็ดหน้าให้ผมซับน้ำตาและเธอเอื้อมมือมาจับแขนผม ผมสัมผัสได้ว่าพี่เขานั่งเป็นเพื่อนผมอยู่ตลอดเวลาแต่เขาไม่พูดอะไร ปล่อยให้ผมได้ใช้ความคิดกับตัวเอง ทบทวนตัวเอง เมื่อผมได้สติขึ้นมาผมถามพยาบาลว่า แล้วลูกผมจะติดไหม.. และ.....แล้วก็เงียบไป..ในใจผมขณะนั้นมีแต่คำถามที่ไม่มีคำตอบมันสับสนไปหมด...ภรรยาผมจะติดไหม.. เขาจะรู้สึกอย่างไร.. เขาจะรับได้ไหม..ครอบครัวเราจะอยู่กันเหมือนเดิมหรือเปล่า... ผมจะอยู่อย่างไร.......ด้วยคำถามที่ออกมาอย่างพรั่งพรูจากความรู้สึก น้ำตาผมไหลลงอาบแก้ม เหตุการณ์วันนั้นมันช่างทุกข์ทรมานเหลือเกิน พยาบาลก็เงียบไปกับผมครู่หนึ่ง...แล้วถามว่า “จะบอกภรรยาเรื่องผลเลือดไหม จะให้ช่วยคุยให้หรือเปล่า” ผมตอบไปว่าผมจะไปบอกเอง ในใจตอนนั้นคิดว่าถึงเวลาที่ต้องเผชิญความจริง..เพื่อลูก..พยาบาลจึงเริ่มให้ข้อมูลให้ผมทราบว่าจะต้องดูแลตัวเองอย่างไรบ้างคร่าวๆ ตลอดจนข้อมูลและคำพูดที่ต้องนำไปบอกกับภรรยาเพื่อตรวจเลือดภรรยาและลูก แม้ว่ามันจะรู้สึกยากลำบากและเป็นกังวล กลัวคนอื่นรู้ กลัวเขารังเกียจ แต่ก็เห็นประโยชน์ของการตรวจเลือดของภรรยาและลูกในครั้งนี้.. “หากผมจะพาภรรยาและลูกมาตรวจเลือด จะมาได้วันไหนหมอ(พยาบาล)” พยาบาลบอกว่าวันหยุดดีกว่า เสาร์นี้มาได้เลย เพราะจะได้คุยกันสะดวก เป็นส่วนตัว ไม่มีคนอื่นพลุกพล่าน ผมตกลงตามนั้น ยกมือไหว้ ผมจะมาตามนัดครับ จะมาทั้งสี่คนเลย

เมื่อถึงวันเสาร์พยาบาลได้มารออยู่ที่ห้องทำงานแล้ว ก็พบว่าเขาพากันมาทั้งครอบครัวพ่อจูงลูกคนโต ส่วนแม่อุ้มลูกคนเล็ก ฉันสังเกตเห็นภรรยาเขา สีหน้าเศร้า ร่างกายซูบผอม อ่อนเพลีย เดินอย่างเชื่องช้าเข้ามา ลูกคนเล็กร้องไห้ สงสัยกลัวคนแปลกหน้า หรือกลัวที่ใหม่ แม่ปลอบและก็ให้ลูกกินนม เมื่อเสียงเงียบลง ฉันเชิญชวนให้นั่งสอบถามทั่วไปและเหตุผลที่มาหาฉันในวันนี้ เธอบอกว่าจะมาตรวจเลือดตามที่สามีบอก ฉันได้ประเมินความพร้อม แล้วจึงเริ่มกระบวนการให้คำปรึกษาก่อนตรวจเลือดทันที และส่งเธอไปตรวจเลือดตามที่ต้องการ ระหว่างที่พยาบาลให้รอผลเลือด ผมและภรรยานั่งเงียบ แต่เต็มไปด้วยด้วยความกระวนกระวายใจ ผมสงสารภรรยามาก นี่ถ้าเขาติดเชื้อลูกก็คงจะติดเชื้อไปด้วย ความหวังของผมที่จะให้ลูกเป็นฝั่งเป็นฝา มีครอบครัวที่อบอุ่น มีอนาคต คงพังทลาย ถึงตอนนั้นผมจะอยู่ต่อไปได้อย่างไร ผมและภรรยาอายุยังไม่ถึงเบญจเพสเลย ทำไมต้องมาติดเชื้อโรคร้ายเสียแล้ว.. “ผลเลือดได้แล้วค่ะ” ผมตกใจตื่นจากภวังค์ เมื่อพยาบาลออกมาแจ้งว่าผลตรวจเสร็จแล้วเชิญเข้ามาในห้อง แล้วบอกว่าขอเจาะเลือดซ้ำอีกครั้ง ใช่แล้ว..ภรรยาผมต้องติดเชื้อแน่นอนผมคิดในใจ จากประสบการณ์ของผมมันสอนมาแล้วครั้งหนึ่ง ครั้งนีก็คงจะเหมือนกัน...ผมคิดได้แค่นั้นอยากจะร้องไห้ แต่กลัวภรรยาเห็น จึงต้องอดทนให้ถึงที่สุด...และแล้วเมื่อการตรวจเลือดครั้งสองเรียบร้อย พยาบาลจึงเชิญผมและภรรยาเข้าไปในห้องอีกครั้ง พยาบาลบอกว่าผลการตรวจเลือดพบว่าผลเป็นบวก (ติดเชื้อเอช ไอ วี) ผมเห็นภรรยาน้ำตาไหลพราก หน้าซีด มือสั่น ทรุดนั่งลงกับพื้น ผมรู้สึกเหมือนมีอะไรแข็งๆในลำคอ ไม่สามารถทนเห็นภาพนั้นต่อไปได้ เดินออกจากห้อง แต่แล้วก็ทรุดลงกับพื้นที่หน้าห้อง น้ำตาลูกผู้ชายไหลพรากอีกครั้ง ไม่มีเรี่ยวแรง นั่งร้องไห้ ไม่อายใครอีกแล้ว ทำไมผมต้องทำให้ภรรยาเสียใจแบบนี้..ไม่น่าเลย..ลูกผมคงติดเชื้อแน่แล้ว...ฉันยังคงอยู่กับภรรยาในห้อง เอามือลูบที่ไหล่ไปมาเบาๆ และนั่งอยู่ใกล้ๆ ส่งกระดาษเช็ดหน้าให้ ฉันได้ยินคำถามมากมายจากภรรยาที่พรุ่งพรูออกมา ถามซ้ำแล้วซ้ำอีกสลับกับเสียงสะอื้น ฉันจะตายไหมหมอ...ต้องทำอย่างไรหมอ...มันจะหายไหมหมอ...โดยไม่สนใจฟังคำตอบจากฉัน บรรยากาศตอนนั้นมันทำให้ฉันรู้สึกหดหู่ไปด้วยจนเกือบกลั้นน้ำตาไม่อยู่ ฉันเห็นน้ำตาเธอแล้วฉันอยากจะร้องไห้กับเธอด้วย แต่ต้องเข้มแข็งเพื่อให้เป็นที่ยึดเหนี่ยวให้เธอในขณะนั้น ได้แต่กลืนก้อนแข็งๆลงคอ ทั้งสามีและภรรยาอยู่ในอาการเดียวกันคือโศกเศร้า เสียใจ กังวลว่าลูกจะติดเชื้อด้วยหรือไม่ ตอนนี้ลูกคนเล็กเริ่มร้องไห้และไม่มีทีท่าว่าจะหยุด เกิดอะไรกับลูกคนเล็กจึงร้องไห้ไปด้วยกับพ่อและแม่..ใช่..เขาง่วง และอยากกินนมแม่ แต่ตอนนี้แม่ไม่กล้าให้ลูกกินนมแม่อีกแล้ว ตั้งแต่ลืมตาดูโลกเขาไม่เคยแตะอาหารอื่นใด นอกจากนมแม่ โดยเฉพาะเมื่อง่วงเขาจะหลับคาอกแม่เป็นประจำ แต่วันนี้เกิดอะไรขึ้น..แม่พยายามเอานมกล่องมาให้ดื่ม พยายามหลายครั้งจนอ่อนใจ จนกระทั่งคงรู้สึกหิวเต็มที่จึงได้ดื่มแต่เพียงเล็กน้อยแล้วหลับไป ตอนนี้ไม่มีเสียงร้องจากลูกคนเล็กอีก มีแต่ความเงียบ...คนที่ไม่มีน้ำตาเลยในครอบครัวก็คงจะเป็นลูกชายคนโตอายุ 4 ขวบ เขาคงยังไม่เข้าใจเรื่องราวในวันนี้ ว่าเกิดอะไรขึ้นกับพ่อและแม่บ้าง จึงยังวิ่งเล่นตามประสาเด็ก

เรื่องราวมันไม่จบแค่นั้น ต้องตรวจเลือดลูกต่อว่าติดเชื้อหรือไม่ ตอนฉันท้องฉันตรวจเลือดแล้วมันปกตินะหมอ แล้วฉันติดมาตอนไหน ลูกฉันจะติดไหม มันกินนมฉันมาตลอด มันไม่กินนมอื่นเลยทั้งที่ฉันก็เคยให้มันกิน ตอนนี้มันปีหนึ่งแล้ว มันยังกินอยู่อีก เมื่อภรรยาพูดเช่นนั้น สามีจึงหันมาพูดกับพยาบาล ผมสงสัยตัวเองว่าน่าจะติดเชื้อมาก่อนแล้ว แต่ตอนนั้นผมไม่ได้ตรวจเลือด หากผมตรวจเลือดพบว่าผมติดเชื้อคงจะไม่มีลูกอีกแน่ๆ แล้วหมอ(พยาบาล)จะตรวจลูกผมได้ไหม ผมกลัวว่ามันจะติดเชื้อด้วย ผมจะได้พาลูกมารักษาตามที่หมอเคยเล่าให้ผมฟัง สีหน้าและแววตาของทั้งสองคนดูเคร่งเครียด เครียดทั้งเรื่องตัวเองและมาเรื่องลูกอีก ทั้งสองคนยกมือไหว้ชูขึ้นเหนือศีรษะภาวนาต่อสิ่งศักดิ์สิทธิ์ว่าขอให้ลูกไม่ติดเชื้อ สาธุ สาธุ สาธุ....คำ คำนี้มันก้องอยู่ในความรู้สึกของฉัน ฉันก็นึกภาวนาด้วยเช่นกัน ขอให้มีแสงสว่างที่ปลายอุโมงค์ให้ครอบครัวนี้ด้วยเถอะ และเวลาแห่งการรอคอยก็มาถึง สิ่งที่ขอก็เกิดขึ้นแล้วเมื่อผลเลือดออกมาเป็นลบ (ไม่ติดเชื้อเอช ไอ วี) น้ำตาของพ่อและแม่ได้พรั่งพรูออกมาอีกครั้ง แต่ต่างจากก่อนหน้าเพราะครั้งนี้เป็นน้ำตาแห่งความดีใจ ดีใจที่ลูกของเขาปลอดภัย ไม่ติดเชื้อเอชไอวี ฉันเพิ่งเห็นรอยยิ้มของครอบครัวนี้เป็นครั้งแรกในวันนี้ แม้มันจะมีเพียงเล็กน้อยก็ตาม แววตาแห่งความหวังเกิดขึ้นท่ามกลางความวิกฤติของชีวิต พ่อจะต้องอยู่ต่อไป อยู่อย่างมีความหวัง และอยู่เพื่อลูก “เทวดาน้อยๆของพ่อ”ลูกและภรรยาทำให้ผมไม่อายใครที่จะไปหาหมอเพื่อรักษาตัวเอง ทำให้ผมอยู่ได้จนถึงทุกวันนี้ สุขภาพแข็งแรงดี เป็นกำลังหลักดูแลลูกๆได้ต่อไป

**๔.ชื่อและที่อยู่ขององค์กร**

โรงพยาบาลควนขนุน เลขที่ 232 หมู่ 9 ต.ควนขนุน อ.ควนขนุน จ.พัทลุง 93110

**๕.สมาชิกทีม**

1.นางณภัครมณ พรหมคง 2.นางยุพิน จันทร์แดง 3.นางจุฑาทิพย์ นุ่นด้วง 4.นางสาวกมลทิพย์ สิทธิชัย 5.นางสาวรัชนู สมเกื้อ 6.นางศุภษา ธวัชเกียรติ

**๖.เป้าหมาย** : เพื่อให้สามีหญิงที่มาฝากครรภ์ได้รับการตรวจเลือดเอชไอวีทุกราย

**๗.ที่มาของปัญหา**

ปัจจุบันมีการติดเชื้อเอชไอวีรายใหม่ในประเทศไทยประมาณร้อยละ 30-40 มาจากคู่สามีภรรยาที่มีผลเลือดต่างกัน โดยในกลุ่มหญิงตั้งครรภ์แต่ละปีมีจำนวนประมาณ 800,000 ราย ซึ่งมากกว่าร้อยละ 95 มารับบริการฝากครรภ์ที่สถานบริการ จากรายงานผลการดำเนินงานของกรมอนามัย ปี 2556 พบว่า หญิงตั้งครรภ์ได้รับการปรึกษาตัดสินใจตรวจเลือดหาการติดเชื้อเอชไอวี ร้อยละ 99.7 ถึงแม้ว่าอัตราการให้การปรึกษาเพื่อตรวจเลือดเอชไอวี ด้วยความสมัครใจในหญิงตั้งครรภ์สูง แต่พบว่าหน่วยงานฝากครรภ์ยังคงเน้นให้บริการเฉพาะหญิงตั้งครรภ์เป็นหลัก ขาดความตระหนักและความพร้อมในการจัดบริการให้เอื้อต่อการเข้าถึงบริการให้การปรึกษากับคู่สามีของหญิงตั้งครรภ์ ส่งผลให้พลาดโอกาสในการพูดคุยประเมินพฤติกรรมเสี่ยงระหว่างคู่และการส่งเสริมให้สามีมีส่วนร่วมในการดูแลภรรยาขณะตั้งครรภ์

โรงพยาบาลควนขนุน พบสามีมาตรวจเลือดและติดเชื้อเอชไอวี หลังจากภรรยาคลอดลูกมาแล้วเกือบ 2 ปี โดยที่ไม่ได้ตรวจเลือดในขณะที่ภรรยามาฝากครรภ์ จำนวน 1 ราย ซึ่งเป็นความเสี่ยงสูงต่อการติดเชื้อของลูก เนื่องจากมารดาไม่ได้รับการดูแลเพื่อป้องกันการติดเชื้อจากแม่สู่ลูกทั้งก่อนคลอดและหลังคลอด จากความเสี่ยงดังกล่าวคลินิกยาต้านไวรัสเอดส์ ร่วมกับคลินิกฝากครรภ์ จึงได้พัฒนาระบบการให้มีการตรวจเลือดสามีทุกรายขึ้น

**๘.กิจกรรมแก้ปัญหา / พัฒนา**

มีระบบการให้คำปรึกษาตรวจเลือดคู่ทุกราย ,จัดทำเป็นข้อตกลงเบื้องต้นที่สามีจะต้องให้ความร่วมมือ (โดยความสมัครใจ ภายใต้การได้รับข้อมูลอย่างครบถ้วนและถูกต้อง) ในการตรวจเลือด, อำนวยความสะดวก และให้ได้รับการตรวจที่รวดเร็ว กรณีที่สามีมีสิทธิการรักษาอยู่นอกเขตบริการของโรงพยาบาล โดยสร้างระบบให้มีการตรวจเลือดเอชไอวีโดยไม่ต้องเสียค่าใช้จ่าย และมีระบบการติดตามเข้ารับบริการก่อนวันนัด กรณีผลการตรวจเลือดของภรรยา/สามี มีการติดเชื้อเอชไอวี เพื่อจะได้วางแผนการดูแลได้เร็วขึ้น

**๙.การเปลี่ยนแปลงที่เกิดขึ้น**

การเข้าถึงบริการตรวจเลือดสามีเพิ่มขึ้นจากร้อยละ 57.5 เป็น ร้อยละ 88.3 และไม่พบการติดเชื้อจากแม่สู่ลูกในหญิงที่มาฝากครรภ์

**๑๐.บทเรียนที่ได้รับ**

ปัจจัยแห่งความสำเร็จหรือความร่วมมือในการตรวจเลือดของสามีง่ายกว่ากลุ่มอื่นๆ เนื่องจากธรรมชาติของคนที่กำลังจะเป็นพ่อนั้น เป้าหมายเดียวกันคือต้องการให้ลูกสมบูรณ์แข็งแรง และการที่สามีพาภรรยาหรือมาด้วยกับภรรยาเมื่อมาฝากครรภ์นั้นยิ่งมีโอกาสสำเร็จในการตรวจเลือดสูง ด้านผู้ให้บริการจะต้องมีความพร้อมเกี่ยวข้อมูลด้านวิชาการที่จะให้แก่คู่เพื่อครบถ้วนและรอบด้าน โดยเฉพาะผลดีและผลเสียที่อาจจะเกิดขึ้นและชี้เฉพาะให้เห็นภาพของความเป็นไปได้ในการที่ลูกอาจจะติดเชื้อหรือไม่ที่เป็นผลจากรู้หรือไม่รู้ผลเลือดของสามี